ઍરએશિયાના ઍરબસ એ૩૨૦-૨૦૦એ (ફ્લાઇટ QZ8501) ઇન્ડોનેશિયાના સમયાનુસાર સવારે ૭.૨૪ કલાકે ઍર ટ્રાફિક કંટ્રોલ સાથે સંપર્ક ગુમાવ્યો હતો. આ વિમાનના પ્રવાસીઓમાં ઇન્ડોનેશિયાના ૧૪૯ ઉપરાંત બ્રિટન, મલેશિયા અને સિંગાપોરના એક-એક તથા કોરિયાના ત્રણ નાગરિકો પણ સામેલ હતા જ્યારે ૭ ક્રૂ-મેમ્બર્સ હતા. પ્રવાસીઓમાં ૧૬ બાળકો અને એક નવજાત શિશુનો પણ સમાવેશ થતો હતો. જોકે, પ્રવાસીઓમાં કોઇ ભારતીય ન હોવાના અહેવાલ છે. વિમાન ઊડાન ભર્યાની ૪૨ મિનિટ બાદ સંપર્કવિહોણું બન્યું હતું. દરમિયાન, બિનસત્તાવાર અહેવાલ મુજબ આ વિમાન સુમાત્રાના પૂર્વીય કાંઠા નજીક ઇસ્ટ બેલિટુંગમાં મધદરિયે તૂટી પડયું હતું. દુર્ઘટનાસ્થળનું ચોક્કસ લોકેશન જાણી શકાયું નથી. ઇન્ડોનેશિયાના પરિવહન પ્રધાન હાદી મુસ્તોફાએ કહ્યું હતું કે વિમાને સંપર્ક ગુમાવ્યો તે અગાઉ ખરાબ હવામાનના કારણે તેને અસામાન્ય રૃટ પકડવા જણાવાયું હતું. લાપતા વિમાનની શોધખોળ માટે રેસ્ક્યુ ટીમના ૨૨ સભ્યો સાથે એક જહાજ બાંગ્કા બેલિટુંગના દરિયામાં રવાના કરાયું છે, જે વિસ્તાર ઇસ્ટ બેલિટુંગથી ૨૦ દરિયાઇ માઇલના અંતરે આવેલો છે. ઇન્ડોનેશિયાના સત્તાવાળાઓએ બેલિટુંગ ટાપુ નજીક પાંચ જહાજો અને વાયુદળના ૧૫ જવાનો સાથેનું એક સર્વેલન્સ વિમાન પણ તૈનાત કર્યું છે. ઇન્ડોનેશિયાની મદદ માટે ભારતે બંગાળના અખાતમાં એક અને આંદામાનના દરિયામાં બે જહાજ ઉપરાંત એક વિમાન પણ સ્ટેન્ડ-બાય રાખ્યા છે. દરમિયાન, વિમાન લાપતા થયાના અહેવાલો વચ્ચે ઍરએશિયાએ તેના લોગોનો રંગ લાલમાંથી બદલીને ગ્રે રાખ્યો છે.